**NÁRODNÁ RADA SLOVENSKEJ REPUBLIKY**

**IX.** **volebné obdobie**

**263**

**NÁVRH VLÁDY**

**na skrátené legislatívne konanie o vládnom návrhu zákona, ktorým sa mení a dopĺňa zákon č. 544/2010 Z. z. o dotáciách v pôsobnosti Ministerstva práce, sociálnych vecí a rodiny Slovenskej republiky v znení neskorších predpisov**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Vláda Slovenskej republiky predkladá návrh na skrátené legislatívne konanie o vládnom návrhu zákona, ktorým sa mení a dopĺňa zákon č. 544/2010 Z. z. o dotáciách v pôsobnosti Ministerstva práce, sociálnych vecí a rodiny Slovenskej republiky v znení neskorších predpisov (ďalej len „návrh zákona“).

Návrhom zákona sa navrhuje upraviť dotačný mechanizmus v oblasti sociálnych vecí a rodiny súvisiaci s ochranou základných ľudských práv a slobôd tak, aby bolo možné aj naďalej účinne a efektívne poskytnúť, resp. organizovať rôzne formy pomoci a podpory fyzickým osobám, ktoré túto pomoc a podporu potrebujú.

Dotáciou na podporu humanitárnej pomoci sú už v súčasnosti podporované fyzické osoby, ktoré sa ocitli v krízovej životnej situácii alebo v mimoriadne nepriaznivej sociálnej situácii a vzhľadom na neexistenciu iných podporných schém, resp. časovú náročnosť ich aktivovania, potrebujú rýchlu pomoc na prekonanie akútnych problémov. Bez takejto pomoci by tieto fyzické osoby mohli čeliť ohrozeniu základných ľudských práv a slobôd, napríklad vzhľadom na absenciu zabezpečenia základných životných podmienok. V dôsledku zvýšenia miery inflácie, ktorá mala bezprostredný vplyv na rast výdavkov domácností, je potrebné pristúpiť k zvýšeniu maximálnej sumy dotácie na podporu humanitárnej pomoci, aby bolo možné aspoň zachovať súčasný štandard pomoci a zvýšiť mieru pomoci štátu obyvateľstvu v prípade živelných udalostí, pri ktorých dochádza k rozsiahlym škodám na majetku alebo zdraví, s cieľom predchádzať ohrozeniu základných ľudských práv a slobôd. O akútnosti tejto potreby svedčia poznatky z posledných mimoriadnych situácií, akou bolo napr. krupobitie alebo zemetrasenie na východnom Slovensku.

Domáce násilie a iné ohrozenie správaním iných fyzických osôb je porušením základných ľudských práv, akými sú právo na dôstojnosť, právo na život a integritu osoby, zákaz neľudského alebo ponižujúceho zaobchádzania, právo na rešpektovanie súkromného a rodinného života, právo na slobodu a bezpečnosť, právo na nediskrimináciu ako aj práva dieťaťa, tak, ako sú zakotvené v Charte základných práv Európskej únie, Európskom dohovore o ľudských právach alebo Dohovore Organizácie Spojených národov o právach dieťaťa. Prevencii domáceho násilia ako aj pomoci obetiam domáceho násilia sa venujú subjekty, ktorých nezisková činnosť je podporovaná viaczdrojovým financovaním. Ide najmä o poskytovanie služieb prostredníctvom bezpečných ženských domov a poradenských centier. V dôsledku končiacej finančnej podpory z Nórskeho finančného mechanizmu, v kontexte ktorej mohli zariadenia núdzového bývania udržať štandard špecializovaných zariadení, je nevyhnutné zvýšiť podporu štátu určenú na túto oblasť, a to prostredníctvom dotácie na podporu rovnosti žien a mužov a rovnosti príležitostí, ktorá sa poskytuje aj na aktivity alebo činnosti zamerané na predchádzanie a podporu riešenia domáceho násilia a iného ohrozenia správaním iných fyzických osôb v navrhovanej maximálnej sume 150 000 eur v príslušnom rozpočtovom roku. Bez zabezpečenia materiálnej podpory bezpečných ženských domov a poradenských centier by mohlo dôjsť k ohrozeniu vyššie uvedených základných ľudských práv a slobôd.

Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa vzhľadom na to, že môžu byť ohrozené základné ľudské práva a slobody, uzniesla na skrátenom legislatívnom konaní o vládnom návrhu zákona, ktorým sa mení a dopĺňa zákon č. 544/2010 Z. z. o dotáciách v pôsobnosti Ministerstva práce, sociálnych vecí a rodiny Slovenskej republiky v znení neskorších predpisov.

Michalovce 11. apríla 2024

**Robert Fico, v. r.**

predseda vlády Slovenskej republiky

**Erik Tomáš, v. r.**

minister práce, sociálnych vecí a rodiny

Slovenskej republiky